《芳庭为作希圣二字以诗谢之》
宋代·胡仲弓

贯休铁画天下奇，芳庭心法今似之。偃波垂露久不作，云烟洒洒光陆离。

北山塔颖健笔卓，西湖倒泻为研池。长空万里纸一幅，等闲挥翰摇坤维。

大书姓氏笺金阙，书仙惊问子为谁。安定后人希圣父，曾披骨鲠干龙墀。

公权笔谏粗有志，未知所遇何如时。书仙闻言发一笑，风云际会须有期。

何当浓墨写竹帛，千古万古长昭垂。

作者简介：胡仲弓，宋朝诗人。公元一二六六年前后在世]字希圣，清源人，胡仲参之弟。生卒年均不详，约宋度宗咸淳二年前后在世。登进士第为会稽令，老母适至，而已是黜。自后浪迹江湖以终。仲弓工诗，著有苇航漫游稿四卷，《四库总目》传于世。